ติดวงจรปิด-สแกนบึม รปภ.เข้ม เฝ้าสรีระพ่อคูณ (ชมคลิป)
มีกล้องอินฟราเรด เชื่อมต่อวงจรปิด คนทะลักร่วมพิธี,พุทธศาสนิกชนยังหลั่งไหลเข้ากราบสรีระสังขาร หลวงพ่อคูณ เกจิอาจารย์ชื่อดังแดนที่ราบสูง ท่ามกลางการรักษาความปลอดภัยเข้ม นำเครื่องสแกนวัตถุระเบิดติดตั้งประตูทางเข้าศูนย์ประชุมฯมหาวิทยาลัยขอนแก่น หลังคนทะลักร่วมงานช่วง 3 วันสุดท้าย ก่อนเคลื่อนสรีระสังขารไปเข้าสู่ขั้นตอนดอง คณบดีฯยันนำมาใช้นับจำนวนผู้คน ไม่ใช่เน้นตรวจอาวุธ ขณะที่ถนนแห่งความศรัทธาทุกสายมุ่งหน้าสู่ ม.ขอนแก่น ทุกเที่ยวบินที่ไปลงสนามบินขอนแก่นถูกจองตั๋วเต็มทุกไฟลท์ ส่วน ร.ฟ.ท.จัดตู้โดยสารพ่วงเพิ่มไปกับขบวนรถไฟฟรีในเส้นทางสายตะวันออกเฉียงเหนือ 4 ขบวน เพื่อรองรับประชาชนที่ต้องการไปร่วมงานบำเพ็ญกุศล,ศรัทธายังล้นหลามคนแห่ร่วมพิธีบำเพ็ญกุศลหลวงพ่อคูณ ปริสุทฺโธ เทพเจ้าแห่งที่ราบสูง 3 วันสุดท้ายก่อนนำสรีระสังขารแช่ให้นักศึกษาแพทย์ได้ใช้ศึกษา โดยผู้สื่อข่าวรายงานว่า ตั้งแต่เช้าวันที่ 22 พ.ค.ที่อาคารศูนย์ประชุมอเนกประสงค์กาญจนาภิเษก มหาวิทยาลัยขอนแก่น (มข.) สถานที่ตั้งโลงแก้วบรรจุสรีระสังขารของพระเทพวิทยาคม หรือหลวงพ่อคูณ ปริสุทฺโธ อดีตเจ้าอาวาสวัดบ้านไร่ อ.ด่านขุนทด จ.นครราชสีมา เกจิอาจารย์แห่งที่ราบสูง มีพิธีบำเพ็ญกุศลเป็นวันที่ 6 ตามกำหนด 7 วัน ก่อนมอบร่างให้คณะแพทย์ศาสตร์ มข.นำไปเข้าสู่การแช่สรีระเป็นอาจารย์ใหญ่ให้ศึกษาทางการแพทย์ตามพินัยกรรมที่ระบุไว้ และเป็นวันแรกที่มีการตรวจเข้มทุกคนที่เข้ามาร่วมพิธี โดยมีการนำเครื่องสแกนวัตถุระเบิด 2 เครื่อง จาก กก.ตชด.23 ค่ายศรีสกุลวงศ์ จ.สกลนคร มาตั้งบริเวณประตูทางเข้าไปสักการะด้านใน มีเจ้าหน้าที่ตำรวจคอยดูแลให้เดินผ่านเครื่องอย่างเป็นระเบียบและรวดเร็ว เนื่องจากมีคนต่อแถวกันยัดเยียดจนล้นออกมานอกหอประชุม,ต่อมาเวลา 10.30 น. พล.ต.อ.สถาพร หลาวทอง อดีตจเรตำรวจแห่งชาติ เป็นเจ้าภาพสวดมาติกาบังสุกุล โดยพระสงฆ์จากวัดศรีจันทร์ พระอารามหลวง จำนวน 4 รูป มีข้าราชการ ศิลปินดารา และประชาชน ร่วมพิธีแน่น อาทิ พล.ต.ธรากฤต ทับทองสิทธิ์ ผบ.มทบ.23 นายสมศักดิ์ ปะริสุทโธ เหมทานนท์ ผวจ.ตรัง นายประเสริฐ เขียนนิลศิริ อดีตอธิบดีผู้พิพากษาภาค 4 นายธีระ ชัยคณารักษ์กูร ประธานคณะผู้พิพากษาสมทบศาลเยาวชนและครอบครัว เศรษฐา-อรัญญา ศิระฉายา รวมทั้งนายสุรชัย และนางจรรยา ลิ้มชูวงศ์ สองสามีภรรยาเจ้าของร้านประดับยนต์ใน อ.ด่านขุนทด จ.นครราชสีมา ที่นำบุตรชาย 2 คน ชื่อนายชาคริสต์ ลิ้มชูวงศ์ อายุ 22 ปี กับนายธีทัต ลิ้มชูวงศ์ อายุ 21 ปี เข้ากราบสักการะสรีระสังขารหลวงพ่อคูณ และขอบรรพชาถวายหลวงพ่อคูณ ร่วมกับมหาวิทยาลัยขอนแก่น ที่เปิดรับสมัครนักเรียน นักศึกษา และบุคลากร บวชอุทิศส่วนกุศลในวันที่ 24 พ.ค.จำนวน 93 รูป ในจำนวนนี้มีนายพีรสิทธิ์ เหมทานนท์ และนายพงศ์วิสิฐ เหมทานนท์ ลูกชายนายสมศักดิ์ ปะริสุทโธ เหมทานนท์ ผวจ.ตรัง ร่วมบวชด้วย,รศ.นพ.ชาญชัย พานทองวิริยะกุล คณบดีคณะแพทยศาสตร์ มข. แถลงถึงขั้นตอนการเคลื่อนสรีระสังขารหลวงพ่อคูณ จากศูนย์ประชุมฯ ไปทำการดองเป็นอาจารย์ใหญ่ ที่ รพ.ศรีนครินทร์ มข. หลังบำเพ็ญกุศลครบ 7 วัน ว่าในช่วงเช้าวันที่ 24 พ.ค. จะมีพิธีทางศาสนา จนถึงเวลาประมาณ 15.00 น.จะตั้งขบวนเคลื่อนออกจากหอประชุมด้านทิศตะวันออก เลี้ยวซ้ายเข้าถนนกัลปพฤกษ์ ถึงแยกวัดป่าอดุลยาราม เลี้ยวขวาเข้าถนนมิตรภาพ แล้วเลี้ยวซ้ายผ่านศูนย์หัวใจสิริกิติ์ ตรงไป รพ.ศรีนครินทร์ จากนั้นนำโลงแก้วบรรจุร่างขึ้นชั้น 7 พิพิธภัณฑ์ใหญ่ คณะกายวิภาคศาสตร์ มีพิธีขอขมาร่างอีกครั้ง ก่อนมอบให้ภาควิชากายภาคฯ นำร่างไปเข้าสู่ขั้นตอนการดอง ขั้นตอนนี้จะไม่ให้คนที่ไม่เกี่ยวข้องขึ้นไป ไม่ให้ถ่ายภาพ แต่จะลิงก์สัญญาณถ่ายทอดลงมาให้ดูที่ชั้น 1 และยืนยันว่าจะไม่มีการเปิดให้สักการะเพื่อตัดปัญหาที่อาจถูกครหาว่าเอาท่านมาหาผลประโยชน์ จึงต้องทำให้สมเกียรติ แต่เรียบง่าย ตามเจตนาของท่าน,คณบดีคณะแพทยศาสตร์ มข. กล่าวอีกว่า คาดว่าในวันที่ 23-24 พ.ค.จะมีคนเข้ามาหลายแสนคน โดยเฉพาะวันเคลื่อนย้ายสรีระสังขาร อาจเกิดปัญหาความแออัดและการจราจรจึงอยากขอให้ประชาชนเฝ้ารอส่งหลวงพ่อ บริเวณสองฝั่งถนนที่ขบวนเคลื่อนผ่าน อย่าขับรถตามขบวน ในขบวนจะมีทหารจากมณฑลทหารบก ที่ 26 คอยบล็อก 3 ชั้น เพื่อป้องกันความวุ่นวาย ส่วนที่เห็นว่าวันนี้มีการนำเครื่องสแกนวัตถุระเบิดมาตั้งบริเวณประตูทางเข้าศูนย์ประชุมฯ เนื่องจากมีหน่วยงานราชการนำมาให้นับจำนวนคน ไม่ได้มีเจตนาใช้ตรวจอาวุธ สำหรับการรับสมัครบวชเณรถวายเป็นกุศล 93 รูป ขณะนี้มีสมัครครบแล้ว ทุกคนจะเข้าพิธีบรรพชา ในเวลา 06.00 น.วันที่ 24 พ.ค. ที่วัดหนองแวง พระอารามหลวง หลังจากนั้นจะมาร่วมเดินนำขบวน นำร่างของหลวงพ่อคูณออกจากศูนย์ประชุมฯ,จากนั้นผู้สื่อข่าวเดินทางไป รพ.ศรีนครินทร์ มข. พบว่า ที่บริเวณด้านหน้าอาคารคณะแพทยศาสตร์ เจ้าหน้าที่ได้นำรถติดจอแอลอีดีขนาดใหญ่ มาติดตั้งไว้ เพื่อเตรียมการถ่ายทอดการมอบสรีระหลวงพ่อคูณให้กับภาควิชากายวิภาคศาสตร์ คณะแพทยศาสตร์ มข.ที่จะมีขึ้นในบ่ายวันที่ 24 พ.ค.นอกจากนี้ยังมีการจัดเตรียมสถานที่ด้านล่างอาคารเรียนรวม เพื่อรองรับคลื่นญาติธรรมหลวงพ่อคูณที่จะเข้ามาร่วมงานด้วย,ส่วนที่บริเวณชั้น 7 พิพิธภัณฑ์ใหญ่ภาควิชากายวิภาคศาสตร์ ซึ่งก่อนหน้านี้เป็นห้องเรียนของนักศึกษาแพทย์ เจ้าหน้าที่กำลังเร่งมือปูพรม และตกแต่งห้อง โดยได้นำม่านสีเหลืองมาติดตั้งให้ทันกับการเคลื่อนย้ายสรีระของหลวงพ่อคูณ ที่จะมาแช่สรีระและนำมาเก็บไว้ในห้องดังกล่าว โดย ผศ.อำนาจ ไชยชุน ผช.รองคณบดีฝ่ายกายภาพและสิ่งแวดล้อม คณะแพทยศาสตร์ มข. ผู้ดูแลรับผิดชอบในการตกแต่งห้องดังกล่าว เผยว่า ห้องนี้จะใช้เก็บบรรจุสรีระหลวงพ่อคูณไว้ในอ่างแช่เป็นเวลา 1 ปี ก่อนจะนำมาให้นักศึกษาแพทย์ได้ใช้ศึกษาสรีระเป็นเวลา 2 ปี โดยได้เปลี่ยนผ้าม่านจากสีแดงเป็นสีเหลือง พร้อมกับตั้งโต๊ะหมู่บูชา และปูพรมสีแดงใหม่ทั้งหมด ส่วนระบบรักษาความปลอดภัยได้ติดตั้งระบบเตือนภัย กล้องอินฟราเรดที่ดูได้ในที่มืดและกล้องวงจรปิดที่สามารถดูได้ในมือถือ มีเจ้าหน้าที่ รปภ.ของ มข.คอยดูแลตลอด 24 ชั่วโมง,ต่อมาผู้สื่อข่าวเดินทางไปที่บริษัท กนกไทย จำกัด สถานที่จัดสร้างอ่างแช่สรีระหลวงพ่อคูณ พบว่า อ่างสเตนเลสดังกล่าวจัดทำเสร็จสิ้นแล้ว ด้านหน้า อ่างสลักชื่อพระเทพวิทยาคม หลวงพ่อคูณ ปริสุทฺโธ พนักงานกำลังช่วยกันขัดเงาอย่างขะมักเขม้นก่อนที่จะส่งมอบให้กับภาควิชากายวิภาคศาสตร์ คณะแพทยศาสตร์ มข. ขณะเดียวกันผู้สื่อข่าวสำรวจร้านขายของฝากในตัวเมืองขอนแก่น พบว่าประชาชนที่เดินทางมาเคารพศพหลวงพ่อคูณ ได้เข้าไปจับจ่ายซื้อหาของฝากกันอย่างคึกคัก โดยเฉพาะผ้าไหม ซึ่งเป็นสิ่งขึ้นหน้า ชูตาของจังหวัดขายดิบขายดีมาก นอกจากนี้ยังมีแหนมเนือง หมูยอ ไส้กรอก ขนมอื่นๆ ขายดีเช่นกัน โดยนางวิลัย กงล้อ เดินทางมาจาก อ.แม่สอด จ.ตาก กล่าวว่า คณะตนมาด้วยกัน 30 คน นั่งรถตู้มากราบสรีระหลวงพ่อคูณ ขากลับได้แวะซื้อของฝากขึ้นชื่อของขอนแก่นพบว่าสินค้าแต่ละร้านมีคนแวะเข้ามาซื้อหาเป็นจำนวนมาก ทำให้พ่อค้าต่างขายดีเป็นเทน้ำเทท่า,ด้าน ว่าที่ ร.ต.อัธยา ลาภมาก ผอ.ท่าอากาศยาน จ.ขอนแก่น กล่าวว่า ปกติทุกวันจะมีเที่ยวบินจากกรุงเทพฯ มาลงสนามบิน จ.ขอนแก่น วันละ 15 เที่ยว โดยบินตรงจากสนามบินดอนเมือง 10 เที่ยว จากสนามบินสุวรรณภูมิ 3 เที่ยว จากสนามบินเชียงใหม่ 1 เที่ยว และสนามบินอู่ตะเภาอีก 1 เที่ยวบิน แต่หลังจากที่มีการจัดพิธีบำเพ็ญกุศลสรีระสังขารหลวงพ่อคูณ ปรากฏว่า ได้มีการจองตั๋วเครื่องบินสายการบินต่างๆเต็มหมดทุกเที่ยวบินไปจนถึงวันที่ 24 พ.ค. โดยทางสนามบินได้จัดเจ้าหน้าที่ไว้พร้อมที่จะบริการผู้โดยสารแล้ว,บ่ายวันเดียวกัน พระครูอนุวัตรชินวงศ์ หรือหลวงพ่อจอย เจ้าอาวาสวัดโนนไทย ต.โนนไทย อ.โนนไทย จ.นครราชสีมา และเจ้าคณะอำเภอโนนไทย ศิษย์ใกล้ชิดหลวงพ่อคูณ จัดสวดพระอภิธรรมถวายแด่หลวงพ่อคูณ มีพระ 86 รูป จากวัดทั้งหมดในพื้นที่ โดยมีนายวิสูตร ชัชวาลวงศ์ นายอำเภอโนนไทย ด.ต.ตึ๋ง พึ่งกิ่ง นายกเทศมนตรีตำบลโนนไทย นำประชาชนในพื้นที่เกือบ 500 คน นุ่งขาวห่มขาวร่วมพิธีสวดพระอภิธรรม หลังเสร็จพิธี ชาวบ้านต่างพากันบริจาคทรัพย์เพื่อจะนำเงินทั้งหมดไปมอบให้กับมหาวิทยาลัยขอนแก่น เพื่อใช้ในงานศพของหลวงพ่อต่อไป,นายวุฒิชาติ กัลยาณมิตร ผู้ว่าการการรถไฟแห่งประเทศไทย (ร.ฟ.ท.) เผยว่า ร.ฟ.ท.ได้จัดตู้โดยสารพ่วงเพิ่มไปกับขบวนรถท้องถิ่นซึ่งเป็นรถไฟฟรี ในเส้นทางสายตะวันออกเฉียงเหนือ เพื่อรองรับประชาชนที่ต้องการไปร่วมงานบำเพ็ญกุศลสรีระสังขารพระเทพวิทยาคม หรือหลวงพ่อคูณ ปริสุทฺโธ ที่มหาวิทยาลัยขอนแก่น ในวันที่ 23-24 พ.ค.จำนวน 4 ขบวน ประกอบด้วย ขบวนรถไฟท้องถิ่นแก่งคอย-ขอนแก่น ออก 05.00 น. ถึง 12.00 น. และขบวนนครราชสีมา-ขอนแก่น ออก 06.20 น. ถึง 09.40 น. ส่วนเที่ยวกลับขอนแก่น-แก่งคอย ออก 13.55 น. ถึง 20.30 น. และขบวนหนองคาย-ขอนแก่น ออก 13.04 น. ถึง 15.54 น. โดยผู้โดยสารที่เดินทางโดยรถไฟฟรีจะต้องนำบัตรประชาชนติดต่อขอรับตั๋วโดยสารที่สถานีรถไฟก่อนขบวนรถออกทุกครั้ง,ต่อมาเวลา 18.00 น. น.ส.ยิ่งลักษณ์ ชินวัตร อดีตนายกรัฐมนตรี พร้อมด้วย นายนิวัฒน์ธำรง บุญทรงไพศาล นายเสริมศักดิ์ พงษ์พานิช นายภูมิธรรม เวชยชัย และอดีต ส.ส.พรรคเพื่อไทย ร่วมเป็นเจ้าภาพสวดพระอภิธรรม ทันทีที่เดินทางไปถึง น.ส.ยิ่งลักษณ์ ได้แวะเข้าไปตรวจเยี่ยมโรงทานของพรรคเพื่อไทย ที่อยู่ด้านล่างศูนย์ประชุมอเนกประสงค์ ท่ามกลางชาวบ้านต่างพากันเข้ามาจับไม้จับมือ ขณะเดียวกัน น.ส.ยิ่งลักษณ์ ได้อุ้มเด็กทารกคนหนึ่งแสดงความเอ็นดู ก่อนที่จะขึ้นไปในห้องประชุม เพื่อเป็นตัวแทน พ.ต.ท.ทักษิณ ชินวัตร อดีตนายกฯ วางพวงหรีด และร่วมฟังสวดพระอภิธรรมพร้อมกับมอบเงินจำนวน 1 แสนบาท สมทบทุนมูลนิธิหลวงพ่อคูณ ปริสุทฺโธ โดยมีพรรคเพื่อไทย เป็นเจ้าภาพ พระธรรมธีรราชมหามุนี เจ้าคณะภาค 11 เจ้าอาวาสวัดระฆังโฆษิตาราม กทม. เป็นประธานฝ่ายสงฆ์ ท่ามกลางญาติธรรมเข้าร่วมพิธีอย่างหนาแน่น
พุทธศาสนิกชนยังหลั่งไหลเข้ากราบสรีระสังขาร หลวงพ่อคูณ เกจิอาจารย์ชื่อดังแดนที่ราบสูง ท่ามกลางการรักษาความปลอดภัยเข้ม นำเครื่องสแกนวัตถุระเบิดติดตั้งประตูทางเข้าศูนย์ประชุมฯมหาวิทยาลัยขอนแก่น
ข่าวหน้า1,หลวงพ่อคูณ,พ่อคูณ,หลวงพ่อคูณ ปริสุทฺโธ,พระเทพวิทยาคม,วัดบ้านไร่,อาพาธ,รพ.มหาราชฯ,นครราชสีมา,พิธีบำเพ็ญกุศล,ละสังขาร,มรณภาพ,มหาวิทยาลัยขอนแก่น,ติดกล้องวงจรปิด,สรีระหลวงพ่อคูณ,ยิ่งลักษณ์ ชินวัตร,นิวัฒน์ธำรง บุญทรงไพศาล,ข่าว,ไทยรัฐออนไลน์,ข่าวทั่วไทย